ཐོག་མར་ཁོའི་ཆུང་མས་འཇིགས་མེད་ཀྱི་ལུས་པོའི་ཁྱོན་ལ་ཞིབ་ལྟ་ཞིག་བྱས་རྗེས།ཨ་ཇོ།ཁྱེད་ལ་རྨས་སྐྱོན་ཕོག་ཨེ་བྱུངཞེས་སེམས་ཁྲལ་དང་སྦྲགས་དེ་ལྟར་དྲིས་ཤིང་།འཇིགས་མེད་ཀྱི་སྐྲ་ཡི་ཉག་མ་ཙམ་ལའང་སྐྱོན་མེད་པ་ཤེས་དུས།མོའི་མིག་དབང་ད་གཟོད་ཕུན་རྣམ་གྱི་གདོང་ལ་འཕོས་བྱུང་།མོས་གཞུང་ལམ་གྱི་དཀྱིལ་དུ་རྡོ་ཕོག་པའི་བྱེའུ་ཇི་བཞིན་རྨས་སྐྱོན་ཕོག་སྟེ་ཉལ་ནས་བསྡད་ཡོད་པའི་ཕུན་རྣམ་ལ་སྡིག་མཛུབ་ཅིག་བསྟན་ཏེ།ཁྱེད་ཞར་སོང་བ་མིན་ནམཞེས་ཕུན་རྣམ་ལ་དམའ་འབེབས་བཏང་ཞིང་།ལམ་སེང་མོ་ཊར་ཆག་སྐྱོན་བཟོས་པར་སྐྱིན་ཚབ་གཞལ་དགོས་ལུགས་བརྗོད་བྱུང་།སྐད་ཆ་དེ་དག་ཤོད་དུས་མོའི་མིག་རྩ་དམར་ལམ་ལམ་བྱེད་ཅིང་།དཔྲལ་བའི་ངོས་སུ་གཉེར་རིས་ཤིག་ཀྱང་ངང་གིས་བབས་འདུགའཇིགས་མེད་ཀྱི་ཆུང་མས་ཕུན་རྣམ་ལ་སྡིག་མོ་བྱེད་བཞིན་པ་འཁྲིས་སུ་ཡོད་པའི་དཔལ་དབྱངས་ཀྱི་རྣ་ལམ་དུ་ཐོས་རྗེས།དཔལ་དབྱངས་ཀྱང་སེམས་པ་སྐྱིད་པོ་ཁྱོན་ནས་མ་བྱུང་།དཔལ་དབྱངས་ཀྱིས་དེ་འཕྲལ་ཕུན་རྣམ་གྱི་རྒྱབ་རྩར་ལངས་ཏེ།ང་ཚོ་ཞར་སོང་བ་ཡིན་ནམ།ཡང་ན་ཁྱོད་ཀྱི་ཁྱོ་ག་འོན་སོང་བ་ཡིན།ལམ་བཞི་མདོ་ཁར་རླངས་འཁོར་དང་མི་ཚོགས་ཀྱིས་འཚང་ཁ་ཤིག་ཤིག་བྱེད་ཀྱང་།རླངས་འཁོར་གྱི་དུང་སྒྲ་ཤུགས་ཆེན་པོ་དེ་འདྲ་བཏང་ནས་ཅི་བྱེད།མ་གཞི་ནས་ཁྱོད་ཀྱིས་མི་ལ་དམའ་འབེབས་གཏོང་དོན་ཅི་ཡིནཞེས་ཅུང་ཟད་འཚུབ་ཆ་ལངས་བཞིན་དེ་ལྟར་བཤད་དེ་མོ་དང་ཁ་རྩོད་བརྒྱབ་པས།འཇིགས་མེད་ཀྱི་ཆུང་མ་ནི་དེ་བས་ང་རྒྱལ་ལངས་ཤིང་རང་སེམས་རང་གིས་གཅུན་མི་ཐུབ་པར།གནས་དེ་རུ་ཁྱོད་ལ་སྐད་ཆ་ཤོད་དབང་ཞིག་གང་ན་ཡོད།མ་གཞི་ནས་བུ་མོ་མཐེ་རྡོག་ཁྱོད་སུ་ཡིནཞེས་དཔལ་དབྱངས་ལ་དྲིས།